**Vörösmarty Mihály nyílt levele a 2016-beli Nemzeti Színházhoz a Csongor és Tünde modernizálása és bemutatása kapcsán**

*Tisztelt XXI. századi Nemzeti Színház!*

 Elképedve hallom, hogy a szívemnek annyira kedves Csongor és Tündémet szeretnék bemutatni a gyarló kor fiataljainak. Meghökkenésemet csak fokozza, amit ebből a messzi korból hallok ezeknek a huligánoknak a túlkapásairól és elfogadhatatlan erkölcsi normáiról.

 Kezdeti felindulásom tüzében kezdtem neki ennek a levélnek, azonban kedélyem csillapodása, és a helyzet mérlegelése után mégsem döntök úgy, hogy megtiltom mesejátékom bemutatását, mégpedig azért nem, mert szeretném darabomat ezeknek a túlmodernizált, bohém huligánok megfékezésére használni. A másik ok, ami miatt támogatnom kell művem aktualizált előadását, az az, hogy belegondoltam kaotikus koruk fiataljainak helyzetébe: célt és értelmet kell adniuk nekik. Erről ugyanis értesüléseim szerint megfelejtkezik társadalmuk, ami miatt legalább annyira kell szégyellniük magukat, mint az önportrék és a hangzatos szlogenek mögött viháncoló kamaszoknak.

Azt szeretném, hogy Csongorom és Tündém bármelyik magyar fiatal osztálytársa lehessen. Ragaszkodom ahhoz, hogy aki megtekinti az előadást, az úgy mehessen ki a színházból, hogy szívének és agyának egy célja van: megtalálni a szépet szürke világukban. Követelem, hogy a darab leendő rendezőjének szeme előtt ne lebegjen más, mint az, hogy alternatívát adjon ezeknek a megüresedett lelkű csibészeknek a *valódi* boldogság elérésére. Úgy gondolom, ahhoz, hogy fiatal szíveket megrengető katarzist tudjanak kicsikarni, olyan közel kell vinni művemet hozzájuk, amennyire csak lehetséges és ez csak úgy lehetséges, ha bizonyos tartalmi, formai és gondolati elemekről lemondanak.

Legelőször az idealizált Csongort és Tündét kell lerángatni a földre. Sajnálattal veszem tudomásul, hogy mesejátékomra annyi mindent ráaggattak az évek során: itt most nem létértelmező filozofálást, és nem transzcendens tartalommal átszőtt szerelmet kell látniuk, hanem vétkező, buta, közönséges embereket, akik azáltal emelkednek világokat gyönyörködtető hősökké, hogy mernek keresni. Éppen ezért meg kell bontaniuk a drámámban meghúzódó világ két szintje közötti viszonyt is. Tünde azért van a „felsőbb szinten”, mert tudja, hogy Csongort keresi. Csongor pedig akkor lép fel ide, amikor rájön, hogy ő pedig Tündét. Akármennyire fáj miatta a szívem, az egzisztenciális síkokat ki kell szakítanunk a műből, hogy úgy tudják elfogadni a nyiladozó elmék a színdarabot, hogy nincsen benne tőlük távoli gondolati vonal. Ugyanezen gondolatmenet alapján a hátráltató erők túlvilágiságából is vissza kell vennünk: nem mások ők, mint az önmagukkal mit kezdeni nem tudó, korlátolt és féltékeny figurák, akik korokat átívelve fejtik ki gyűlöletes munkásságukat. A kalmár, a fejedelem és a tudós pedig diákként indulna el a hármas-úttól, és a félresiklott életek tragédiáját jelentenék mintegy figyelmeztetésképpen. Egyébként minden karakter kezdhetné fiatalként színpadi tiszavirág-életét, és öregedhetne ott. A diákoknak azt is látniuk kell, hogy állapotuk nem állandó: mindennek, ami most történik velük, az velük marad egész életükre és semmi sem évül el.

Darabom veleje annak szövege. Hatalmas áldozat ez részemről, de lemondok annak eredeti formájáról és kérem koruk egy tehetséges dramaturgját, hogy helyezze diák-kontextusba és nyelvileg ehhez kompatibilis környezetbe szövegemet. Elképzelni nem tudom, hogy hogyan képesek a maguk korában prózai szöveggel játszani, de nem tisztem efölött kritikát mondani. Művem leendő korrektorát azonban arra kérem, hogy patetikus részeim felett legyen kíméletlen és gyomlálja ki őket, de a mesejáték szerkezetén ne változtasson. Szeretném, ha koruk nézői kedvet kapnának az eredeti drámám elolvasásához, de ha teljesen más történet bontakozik ki előttük, csalódni fognak, én pedig nem óhajtok egy nálam 200 évvel fiatalabb íróval versenyezni kegyeikért.

Nem akarom azt sem, hogy leendő bemutatójuk minden részletét kidolgozom, én csupán elképzeléseimet írom le, hogy darabomat sikerre vigyék a fiatalság körében. A helyszínek legyenek hétköznapiak (az almafa álljon az iskolaudvaron, a hármas-út egy pályaudvar, stb.) és ugyanígy a szereplők is: szépfiú (de nem félisten!) Csongort és hipszter Tündét szeretnék, stréber Balgát és néptáncos-lány Ilmát. Mirígy aljas gót talpig feketében, az ördögök igazi trógerek. Ha majd a diákok a nézőtéren ülnek és körülnéznek, egymást fogják látni a színpadon és akkor lesz sikeres ez a darab.

Most hogy ezt megírtam, úgy gondolom, hogy jól teszem, ha az Önök kezébe adom kincsemet. Használják jóra, fontolják meg tanácsaim, neveljék a nemzetet öntudatra, mert szeretném, ha művem átívelné a századokat és mindenkihez eljutna ez az egyszerű, szép üzenet: merj keresni!

*Vörösmarty Mihály*